יממה לאחר הטבח הנוראי בסרי לנקה, מודיעה היום (שני) הממשלה במדינה כי ארגון הג'יהאד המוסלמי המוכנה "ג'מאעת א-תווחיד הלאומית"', נמצא בתור ארגון הטרור העומד מאחורי המתקפה המשולבת בכנסיות ובבתי המלון, בה נרצחו 290 בני אדם ועוד כ-600 נפצעו.
לפי הודעת הרשויות, כלל המחבלים המתאבדים היו אזרחי סרי לנקה- אך עם זאת, במדינה גם שיגרו מסרים לפיהם במתקפה היו מעורבים גם פעילי טרור מחוץ למדינה, וכי הפיגועים בוצעו בשיתוף פעולה עם "רשת טרור בין לאומית"- ברמיזה לארגון האיסלאם הקיצוני דאעש.
עוד נטען כי הפיגועים שהתרחשו בכנסייה ושלושה בתי מלון בבירה קולומבו ושתי כנסיות בערים אחרות, נגומבו ובטיקלואה, התאפשרו בעקבות כשל מודיעיני של הרשויות במדינה. ב-4 באפריל "מדינה ידידה" התריעה על כוונות ארגון הג'יהאד לבצע פיגוע במדינה, ובעקבות ההתרעה חיבר ראש המודיעין הלאומי דו"ח מסווג בנושא שציין שמותיהם של רבים מחברי הארגון- ביניהם המנהיג מוחמד זהראן.
עם זאת, במשרד ראש הממשלה טענו כי לא קיבלו את הדו"ח- ככל הנראה בגלל סכסוך בינו לבין נשיא המדינה, מייטריפלה סיריסנה.
במקביל, הממשל בסרי לנקה הודיע על יום אבל לאומי לזכר קורבנות המתקפה, וביקש סיוע בין-לאומי לאתר את רשת הטרור העולמית. שר הבריאות של סרי לנקה, רג'ית'ה סנרטנה, הודיע כי משפחות הקורבנות והפצועים יקבלו פיצויים, וכי הכנסיות שנפגעו ישופצו על חשבון הממשלה. "הקבינט קיבל החלטה להעביר 100 אלף רופי לכיסוי הוצאות הלוויותיהם של הקורבנות", אמר. "אנחנו לוקחים אחריות על הנפגעים, ועושים כמיטב יכולתנו לפצות את כולם".
מוקדם יותר דווח כי מניין ההרוגים במתקפת הטרור המשולבת שאירעה אתמול בשמונה מוקדים בסרי לנקה עלה ל-290, ומאות נוספים פצועים. המשטרה עצרה עד כה 24 בני אדם בחשד למעורבות בסדרת הפיצוצים, והודיעה כי העוצר שהוטל אמש במדינה יחודש הערב מ-20:00 עד 4:00 לפנות בוקר מחר. שדה התעופה ימשיך לפעול כרגיל, אך תיירים המבקשים לצאת מסרי לנקה בשעות העוצר יוכלו לעשות זאת רק תיאום של נסיעתם לשדה התעופה מול המשטרה המקומית.